即席分韵送李才元學士守臨邛
作者：蘇頌
朝代：宋

paragraphs: 君登石渠閣，荏苒十過春。
編摩業既卒，出入命已頻。
人情嘆榮滯，雅意猶逡巡。
襟懷恬而曠，鬢髮黳如新。
躬隨省中籍，念切堂上親。
前時動鄉思，歸夢趨梁岷。
乞符去故里，拜疏伏紫宸。
恩頒尺一詔，寵駕雙朱輪。
朝爲浮瀛侶，暮作臨邛賓。
誰言蜀道遠，自喜家山鄰。
歲晏風慘慘，行役心欣欣。
怊悵同舍友，仳離照心人。
杯行莫辭滿，分携只明晨。